
        SEKCIA VLÁDNEJ                  NÁMESTIE SLOBODY 1
	LEGISLATÍVY                    813 70  BRATISLAVA    
	




                                                                                                                     Na rokovanie vlády SR
                                                                                                                     Dňa  19. januára 2022
                                                                                                                     K materiálu  č. 29831/2021
								             K bodu č. 3



S T A N O V I S K O

k návrhu nariadenia vlády Slovenskej republiky, ktorým sa vyhlasuje 
prírodná rezervácia Vydrica a jej ochranné pásmo

I.
Návrh nariadenia vlády Slovenskej republiky, ktorým sa vyhlasuje prírodná rezervácia Vydrica a jej ochranné pásmo predkladá na rokovanie vlády Slovenskej republiky minister životného prostredia Slovenskej republiky Ján Budaj na základe § 22 ods. 1 a 6 zákona č. 543/2002 Z. z. o ochrane prírody a krajiny v znení neskorších predpisov.

II.
Predkladaný návrh nariadenia vlády vyhlasuje vymedzené územie Vydrica za prírodnú rezerváciu a určuje jej ochranné pásmo. Účelom vyhlásenia prírodnej rezervácie je zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa na tomto území, ako aj zabezpečenie priaznivého stavu predmetov ochrany prírodnej rezervácie, ktorými je prioritný biotop európskeho významu, dva biotopy európskeho významu, biotop národného významu, dva biotopy prioritných druhov živočíchov európskeho významu a dva biotopy druhov živočíchov európskeho významu.
Na základe všeobecnej časti dôvodovej správy k návrhu nariadenia vlády, ako aj projektu ochrany prírodnej rezervácie Vydrica, je potrebné uviesť, že dotknuté územie sa čiastočne prekrýva s tromi územiami európskeho významu, ktoré sú súčasťou európskej sústavy chránených území Natura 2000. 
Územia európskeho významu sú zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení  neskorších predpisov, ako aj do vykonávacieho rozhodnutia Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne.
Prvým územím európskeho významu je SKUEV0388 Vydrica, pričom prekryv prírodnej rezervácie Vydrica so SKUEV0388 Vydrica predstavuje 5,6868 ha (1,18 % územia navrhovanej prírodnej rezervácie). Druhým územím európskeho významu je SKUEV0104 Homoľské Karpaty, pričom prekryv prírodnej rezervácie Vydrica so SKUEV104 Homoľské Karpaty predstavuje 33,0791 ha (6,84 % územia navrhovanej prírodnej rezervácie). Tretím územím európskeho významu je SKUEV1388 Vydrica, a vzájomný prekryv predstavuje 19,9882 ha (4,13 % územia navrhovanej prírodnej rezervácie).
Návrh nariadenia vlády bol predmetom medzirezortného pripomienkového konania a na rokovanie vlády Slovenskej republiky sa predkladá s rozporom s Ministerstvom pôdohospodárstva a rozvoja vidieka Slovenskej republiky.

III.
Legislatívna rada vlády Slovenskej republiky prerokovala návrh nariadenia vlády na svojom zasadnutí dňa 13. decembra 2021 a odporučila do návrhu zapracovať jej pripomienky a odporúčania a na rokovanie vlády Slovenskej republiky predložiť  jeho nové znenie. 

IV.
Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády sú pripomienky Legislatívnej rady vlády Slovenskej republiky zapracované a odporúča vláde Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Vydrica a jej ochranné pásmo schváliť v predloženom znení.


Bratislava 18. januára 2022

